31979R2931
L 334/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2931/79 НА СЪВЕТА
от 20 декември 1979 година
относно предоставяне на помощ при износ на селскостопански продукти, които могат да се ползват със специални преференции при внос в трета страна
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално членове 43 и 113 от него,
като взе предвид предложението на Комисията,
като има предвид, че в дадени случаи селскостопански продукти могат да се ползват със специални преференции при внос в трета страна, ако продуктите отговарят на определени изисквания и/или ценови условия; като има предвид, че административно сътрудничество между властите в третата внасяща страна и Общността е необходимо, за да се осигури правилното приложение на такава система; като има предвид, че за тази цел продуктите следва да бъдат придружени от сертификат, издаден в Общността;
като има предвид, че, за да бъдат удовлетворени гореспоменатите ценови условия, трябва да се държи сметка за системата за възстановяване при износ; като има предвид, че са установени подробни правила за системата за възстановяване при износ в съответствие с процедурата по член 26 от Регламент (ЕИО) № 2727/75 на Съвета от 29 октомври 1975 г. относно общата организация на пазара на зърнени култури (1), последно изменен с Регламент (ЕИО) № 1547/79 (2), както и в съответните разпоредби на други регламенти относно общата организация на пазарите; като има предвид, че подробните правила за прилагането на мерките, предвидени в този регламент, следва да бъдат установени в съответствие със същата процедура,
ПРИЕ НАСТОЯЩИЯ РЕГЛАМЕНТ:
Член 1
1. При износ на селскостопански продукти, които съгласно споразумения, сключени от Общността, могат да се ползват от специални преференции при внос в трета страна, ако са спазени определени изисквания, компетентните органи на държавите-членки издават, при поискване и след извършване на съответните проверки, документ, удостоверяващ, че изискванията са спазени.
2. Подробните правила за приложението на настоящия регламент се приемат съгласно процедурата, установена в член 26 от Регламент (ЕИО) № 2727/75 и в съответните разпоредби в други регламенти относно общата организация на пазарите.
Член 2
Настоящият регламент влиза в сила в деня след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 декември 1979 година.